ഹസരങ്കയെ നമിക്കുന്ന സഞ്ജു, മുട്ടുകുത്തുന്നത് ഇതാദ്യമല്ല ഐ.പി.എല്ലിലെ ബാറ്റിംഗ് വിസ്ഫോടനം അന്താരാഷ്ട്ര വേദികളില് ആവര്ത്തിക്കാന് കഴിയാതെ കുഴയുകയാണ് സഞ്ജു. ടി20 ക്രിക്കറ്റില് ലഭിച്ച എട്ട് അവസരങ്ങളും സഞ്ജു തുലച്ചെന്നു പറയാം. ശ്രീലങ്കയ്ക്കെതിരായ പരമ്ബരയിലെ ആദ്യ മത്സരത്തില് നല്ല തുടക്കത്തിനുശേഷം പ്രതിരോധത്തിന് ശ്രമിച്ച് പുറത്തായ സഞ്ജുവിനെ ആരാധകര് ഉള്പ്പെടെ വിമര്ശിക്കുന്നുണ്ട്. ഒന്നാം ടി20യില് ലങ്കന് ഓള് റൗണ്ടര് വാനിഡു ഹസരങ്കയുടെ ലെഗ് സ്പിന്നിനെ നമിച്ച സഞ്ജുവിന് ദീര്ഘമായൊരു ഇന്നിംഗ്സ് വീണ്ടും അന്യമായി. ഓഫ് സ്റ്റംപില് വീണശേഷം തിരിഞ്ഞ പന്തിനെ ഫ്രണ്ട് ഫൂട്ടില് കളിക്കാന് ശ്രമിച്ച സഞ്ജു വിക്കറ്റിന് മുന്നില് കുടുങ്ങുകയായിരുന്നു. അകില ധനഞ്ജയയെ ഉശിരനൊരു സിക്സിനും ഫോറിനും ശിക്ഷിച്ച് പ്രതീക്ഷ നല്കിയശേഷമാണ് സഞ്ജുവിന്റെ പുറത്താകല്. ഹസരങ്കയുടെ പന്ത് സഞ്ജുവിനെ കുഴപ്പിക്കുന്നത് ഇതാദ്യമല്ല. കഴിഞ്ഞ വര്ഷം പൂനെയില് നടന്ന ടി20യിലും ഹസരങ്കയ്ക്ക് ഇരയായിരുന്നു സഞ്ജു. ലങ്കന് താരത്തിന്റെ ഗൂഗ്ലിക്ക് മുന്നില് പിഴച്ച സഞ്ജു അന്നും എല്ബിഡബ്ല്യൂവായി. ലക്ഷന് സണ്ടകനെ സിക്സിനു പൊക്കി വരവേറ്റതിനു പിന്നാലെയാണ് സഞ്ജു ഹസരങ്കയോട് സുല്ലിട്ടത്.